CELEX: 32015R1549
Language: ro
Date: 2015-09-17 00:00:00
Title: Regulamentul delegat (UE) 2015/1549 al Comisiei din 17 septembrie 2015 de stabilire a unor măsuri excepționale cu caracter temporar pentru sectorul laptelui și al produselor lactate, sub forma prelungirii perioadei de intervenție publică pentru unt și pentru lapte praf degresat din 2015 și a devansării perioadei de intervenție publică pentru unt și pentru lapte praf degresat din 2016

18.9.2015   
            
            
               RO
            
            
               Jurnalul Oficial al Uniunii Europene
            
            
               L 242/28
            
         REGULAMENTUL DELEGAT (UE) 2015/1549 AL COMISIEI
   din 17 septembrie 2015
   de stabilire a unor măsuri excepționale cu caracter temporar pentru sectorul laptelui și al produselor lactate, sub forma prelungirii perioadei de intervenție publică pentru unt și pentru lapte praf degresat din 2015 și a devansării perioadei de intervenție publică pentru unt și pentru lapte praf degresat din 2016
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 219 alineatul (1) coroborat cu articolul 228,
   întrucât:
   
               (1)
            
            
               La 7 august 2014, Rusia a introdus o interdicție la importul de anumite produse din Uniune în Rusia, printre care laptele și produsele lactate. Această interdicție a creat perturbări ale pieței însoțite de o scădere semnificativă a prețurilor ca urmare a faptului că o importantă piață de export a devenit, brusc, indisponibilă.
            
         
               (2)
            
            
               La 25 iunie 2015, Rusia a prelungit interdicția privind importul de produse agricole și alimentare originare din UE pentru încă un an, până la 6 august 2016.
            
         
               (3)
            
            
               În plus, cererea globală de lapte și de produse lactate a scăzut în general în cursul anului 2014 și în primele luni ale anului 2015.
            
         
               (4)
            
            
               În consecință, prețurile untului și ale laptelui praf degresat în Uniune s-au redus în continuare, existând posibilitatea ca presiunea descendentă să se mențină.
            
         
               (5)
            
            
               A apărut prin urmare o situație în care măsurile normale disponibile în temeiul Regulamentului (UE) nr. 1308/2013 par a fi insuficiente pentru a combate perturbarea pieței.
            
         
               (6)
            
            
               Articolul 12 litera (d) din Regulamentul (UE) nr. 1308/2013 prevede disponibilitatea unei intervenții publice pentru unt și pentru lapte praf degresat în perioada 1 martie-30 septembrie. În conformitate cu măsurile excepționale cu caracter temporar stabilite prin Regulamentul delegat (UE) nr. 1336/2014 al Comisiei (2), intervenția publică pentru unt și pentru lapte praf degresat din 2015 este disponibilă de la 1 ianuarie până la 30 septembrie.
            
         
               (7)
            
            
               Pentru a oferi posibilitatea de a utiliza cât mai rapid toate măsurile de piață posibile și de a avea soluții pentru situația în care prețurile ar continua să scadă, iar perturbările pieței s-ar agrava, este esențial ca intervenția publică să rămână disponibilă fără întrerupere până la începutul următoarei perioade de intervenție, la 1 martie 2016.
            
         
               (8)
            
            
               Prin urmare, este oportun să se extindă perioada de achiziție prin intervenție pentru unt și pentru lapte praf degresat din 2015 până la 31 decembrie 2015 și să se fixeze începutul perioadei de achiziție prin intervenție în 2016 la data de 1 ianuarie.
            
         
               (9)
            
            
               Pentru a se asigura faptul că măsurile temporare prevăzute în prezentul regulament au un impact imediat asupra pieței și contribuie la stabilizarea prețurilor, prezentul regulament ar trebui să intre în vigoare în ziua următoare datei publicării sale,
            
         ADOPTĂ PREZENTUL REGULAMENT:
   Articolul 1
   Prin derogare de la articolul 12 litera (d) din Regulamentul (UE) nr. 1308/2013, perioada în care este disponibilă intervenția publică pentru unt și pentru lapte praf degresat în 2015 se prelungește până la 31 decembrie 2015.
   Prin derogare de la articolul 12 litera (d) din Regulamentul (UE) nr. 1308/2013, intervenția publică pentru unt și pentru lapte praf degresat din 2016 este disponibilă de la 1 ianuarie până la 30 septembrie.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 septembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul delegat (UE) nr. 1336/2014 al Comisiei din 16 decembrie 2014 de stabilire a unor măsuri excepționale cu caracter temporar pentru sectorul laptelui și al produselor lactate, sub forma devansării perioadei de intervenție publică pentru unt și pentru lapte praf degresat din 2015 (JO L 360, 17.12.2014, p. 13).